FI Euroopan unionin virallinen lehti CE 88/594

(2004/C 88 E/0607)

KIRJALLINEN KYSYMYS E-0247/03

esittäjä(t): Charles Tannock (PPE-DE) komissiolle

(5. helmikuuta 2003)

Aihe: EU:n assosiaatiosopimuksen mahdollinen väärinkäyttö

Parlamentti antaa luultavasti lähiaikoina puoltavan lausunnon uudesta EU:n ja Chilen välisestä assosiaatiosopimuksesta. Tämä on monitahoinen ja monella tapaa uraauurtava muun kuin hakijamaan kanssa tehtävä sopimus, ja se pannaan erittäin tyytyväisenä merkille Atlantin molemmin puolin.

Komissio on myös antanut ymmärtää, että sen mielestä sopimus ei ole ristiriidassa Maailman kauppajärjestön (WTO) velvoitteiden kanssa.

Millä seurantakeinoilla komission mielestä voidaan varmistaa, etteivät sopimukseen kuulumattomissa maissa toimivat yritykset käytä hyväkseen tullivapaata pääsyä markkinoille, ja käytä Euroopan unionia tullivapaana väylänä Chileen suuntautuvalle viennilleen, tai puolestaan Chileä väylänä tullivapaalle viennille Euroopan unioniin?

Pascal Lamyn komission puolesta antama vastaus

(21. helmikuuta 2003)

Unionin ja Chilen välisen assosiaatiosopimuksen kauppaa koskeva pilari on todellakin yksi innovatiivisimmista ja kunnianhimoisimmista sopimuksista, jonka yhteisö on neuvotellut muun kuin hakijamaan kanssa. Sopimuksen kauppaa koskeva osa tuli voimaan (väliaikaisesti) 1. helmikuuta 2003.

Kuten arvoisa parlamentin jäsen toteaa, komission mielestä sopimus on WTO:n velvoitteiden, erityisesti tullitariffeja ja kauppaa koskevan yleissopimuksen (GATT-sopimus) XXIV artiklan ja palvelukaupan yleissopimuksen (GATS-sopimus) V artiklan, mukainen.

Kuten kaikissa sopimuksissa, joihin liittyy tavaroiden vapaakauppa-alue, tuotteen on viennin yhteydessä katsottava olevan peräisin joko yhteisöstä tai Chilestä, jotta siihen voidaan soveltaa tariffietuuksia. Tässä tarkoituksessa sen on oltava sopimuksen erityisliitteen (liite III ja sen lisäykset) alkuperäsääntöjen mukainen. Näiden sääntöjen mukaan hyväksyttäviä ovat tuotteet, joiden valmistuksessa on käytetty muita kuin toisen sopimuspuolen alueella kokonaan tuotettuja aineksia, jos näille kolmansista maista peräisin oleville aineksille on suoritettu riittävä valmistus tai käsittely erityisen lopullisen vientituotteen alkuperäsäännön mukaisesti. (Käytännössä tämä tarkoittaa sitä, että tuotteen vieminen esimerkiksi Brasiliasta Chileen edelleen vietäväksi unioniin unionin ja Chilen väliseen sopimukseen sisältyvän etuuskohtelun mukaisesti on mahdotonta).

Kun tuotteet katsotaan alkuperäisiksi, niitä tuotaessa on oltava mukana sopimuksessa selvästi määritellyt ”alkuperätodistukset”. Lisäksi edellä mainittuun liitteeseen III sisältyy määräyksiä ”hallinnollisesta yhteistyöstä”, jotka koskevat tuotteiden alkuperäasemaa koskevia tarkastusmenettelyjä, jotka sopimuspuolten viranomaiset toteuttavat yhteistyössä (1).

Jos tarkastusmenettelyistä syntyy riita, asia voidaan saattaa erityisen komitean ratkaistavaksi (tulliyhteistyön ja alkuperäsääntöjen erityiskomitea).

Lisäksi assosiaatiosopimukseen sisältyy yleinen riitojenratkaisumenettely, jota sovelletaan, jos toinen sopimuspuoli rikkoo sopimusvelvoitteitaan. WTO:n riitojenratkaisumenettelyä vastaavassa järjestelmässä voidaan käyttää riippumattomia välimiehiä. Näiden päätös on sitova, ja sitä tuetaan kauppapakottein.

On myös syytä mainita, että assosiaatiosopimukseen sisältyy lauseke (82 artikla) myönnetyn etuuskohtelun täytäntöönpanemisesta ja valvomisesta tapauksessa, jossa toinen osapuoli on jättänyt tämän artiklan mukaisesti hallinnollisen avun järjestelmällisesti antamatta tai on tapahtunut muun muassa alkuperää koskeva petos. Tietyin edellytyksin ja tietyissä olosuhteissa myönnetty etuuskohtelu voidaan peruuttaa väliaikaisesti.

(1) Liitteessä III olevan 31 artiklan 1 kohta: ”Alkuperäselvitysten jälkitarkastus suoritetaan pistokokein tai aina kun tuojamaan tulliviranomaisilla on perusteltua aihetta epäillä tällaisten asiakirjojen aitoutta, tuotteiden alkuperäasemaa tai muiden tässä liitteessä määrättyjen vaatimusten täyttymistä.”.